CELEX: 32012D0505
Language: sk
Date: 2012-09-17 00:00:00
Title: 2012/505/EÚ: Vykonávacie rozhodnutie Komisie zo 17. septembra 2012 o uznaní Egypta podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom C(2012) 6297]

19.9.2012   
            
            
               SK
            
            
               Úradný vestník Európskej únie
            
            
               L 252/57
            
         VYKONÁVACIE ROZHODNUTIE KOMISIE
   zo 17. septembra 2012
   o uznaní Egypta podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   [oznámené pod číslom C(2012) 6297]
   (2012/505/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
   so zreteľom na žiadosť Cypru z 13. mája 2005, žiadosť Spojeného kráľovstva z 25. septembra 2006 a na žiadosť Helénskej republiky z 26. októbra 2006,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdiť príslušné osvedčenia o spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie (International Maritime Organisation, IMO) o normách výcviku, kvalifikácie a strážnej služby námorníkov z roku 1978 (Convention on Standards of Training, Certification and Watchkeeping for Seafarers, dohovor STCW) (2) v znení z roku 1995.
            
         
               (2)
            
            
               Žiadosti o uznanie Egypta boli predložené prostredníctvom listu z 13. mája 2005, ktorý zaslal Cyprus, listu z 25. septembra 2006, ktorý zaslalo Spojené kráľovstvo a listu z 26. októbra 2006, ktorý zaslala Helénska republika. Na základe týchto žiadostí Komisia posúdila systém prípravy a osvedčovania v Egypte s cieľom overiť, či Egypt spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Toto posúdenie sa zakladalo na výsledkoch inšpekcie expertov z Európskej námornej bezpečnostnej agentúry z decembra 2006. Počas tejto inšpekcie sa zistili určité nedostatky v systémoch prípravy a osvedčovania.
            
         
               (3)
            
            
               Komisia členským štátom poskytla správu o výsledkoch posúdenia.
            
         
               (4)
            
            
               Listami zo 16. februára 2009, 21. septembra 2010 a 20. decembra 2011 Komisia požiadala Egypt, aby poskytol dôkazy nápravy zistených nedostatkov.
            
         
               (5)
            
            
               Egypt listami z 12. novembra 2009, 25. novembra 2010 a 28. februára 2012 poskytol požadované informácie a dôkazy o prijatí primeraných a dostatočných nápravných opatrení na odstránenie nedostatkov zistených počas posudzovania súladu.
            
         
               (6)
            
            
               Z výsledku posudzovania súladu a vyhodnotenia informácií, ktoré poskytol Egypt, vyplýva, že Egypt spĺňa požiadavky dohovoru STCW a že prijal primerané opatrenia na zabránenie podvodom pri osvedčovaní.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Egypt sa uznáva na účely článku 19 smernice 2008/106/ES, pokiaľ ide systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 17. septembra 2012
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Prijatý Medzinárodnou námornou organizáciou.